Brugte ting i tusindvis skiftede lørdag ejermand i Aalborg Kongres & Kultur Center. Her løber arrangementet Bæredygtig Livsstil i denne weekend af stablen, og særligt de yngre nordjyder er på jagt efter gode genbrugsfund. - Det er allerede skabt, og det kan vi lige så godt blive ved med at bruge i stedet for hele tiden at masseproducere nyt, siger Maja Frederiksen, som kiggede de mange stativer med brugt tøj igennem. Hello Vintage, som sælger brugt tøj på markeder i hele landet, er til stede i kongres- og kulturcenteret. Og det er der en god grund til. - Aalborg er den by, hvor Hello Vintage sælger mest. Det er ikke København, Aarhus eller Odense, siger indehaver Louise Trillingsgaard. Eftertragtet og billigt De unge nordjyske forbrugere har taget genbrugstrenden - og specielt vintagetøj - til sig. - Det er tøj, som unge mennesker gerne vil have, mener Magnus Lasthein. - Hvis man gerne vil gøre en lille forskel, så er det et godt sted at starte, siger Emil Christiansen. - Og så er det også billigt, siger Arati Jeeva med et smil. Der er mulighed for at fortsætte jagten på vintagetøj, CD'er og andre loppefund søndag, hvor Bæredygtig Livsstil igen åbner dørene for genbrugsinteresserede.

Referat:
Lørdag slog Aalborg Kongres & Kultur Center dørene op til et bæredygtig livsstilsmarked med nærmest alt inden for genbrug og retro. Og der var noget, som især tiltrak det unge publikum.